ועדת הכספים, כנסת 17, פרוטוקול מספר 395, 2007-05-21 10:15

סטס מיסז'ניקוב: "דיון מהיר" בנושא: סכנה לגורלו של מכון גנזים.

שלי יחימוביץ': כשביקשתי מחבר הכנסת רובי ריבלין להצטרף אלי, רובי הזכיר לי שכבר לפני 8 שנים או משהו כזה ראיינתי אותו ב"הכל דיבורים" על מכון גנזים.

שלי יחימוביץ': מדובר בעניין מהותי ומרכזי שנפרש על פני כל כך הרבה מאוד שנים.

שלי יחימוביץ': מדובר במכון שקיים 55 שנים, אוצר בתוכו מיליוני כתבי יד של טובי הסופרים והמשוררים, קטעי עיתונות.

שלי יחימוביץ': במדינה נורמאלית המכון הזה היה נישא על כפיים והיו בונים לו היכל גדול, מתקצבים אותו, הופכים אותו למרכז מבקרים ומביאים אליו כיתות כך שהוא היה הופך להיות למרכז של חיים תרבותיים, אבל אצלנו פשוט חונקים אותו למוות.

שלי יחימוביץ': החל מתחילת השנה לא הועברו כספים, לא ניתנו משכורות, והאנשים שעובדים שם נאחזים בשיניים ובציפורניים.

ניסן סלומינסקי: יש לו תקציב מסודר?

שלי יחימוביץ': אני חושבת שאנחנו עדים כאן לאותו מנהג מגונה שבו מישהו החליט משהו לגבי מכון מסוים.

שלי יחימוביץ': יש כל מיני רעיונות הזויים, כמו למשל להעביר את זה לידי הגנז בירושלים, שלו עצמו אין מקום לחומרים שלו בירושלים.

שלי יחימוביץ': יש את הרעיון להעביר את זה למכון ברמת גן, שהוא לא בדיוק מתאים.

שלי יחימוביץ': יש את השיטה הידועה שבה חונקים אותם, הולמים בהם ולא מאפשרים להם לחיות.

שלי יחימוביץ': מדובר במשהו שאמור להיות לב פועם של החיים התרבותיים, לא איזה משהו שמענים אותו ומאיימים על עצם קיומו.

שלי יחימוביץ': אין שום ספק שצריך אחת ולתמיד להסדיר את הנושא הזה, אולי אפילו באמצעות ועדה בלתי תלויה.

יעקב ליצמן: האם מדובר בבעיה כספית או בבעיה טכנית מינהלית?

פרופ' בן עמי פיינגולד: יש פה שני היבטים.

פרופ' בן עמי פיינגולד: היבט אחד פורמאלי והיבט שני שהוא יותר קונספטואלי.

פרופ' בן עמי פיינגולד: בכל העולם ישנם מוסדות כאלה.

פרופ' בן עמי פיינגולד: מאחוריהם יש מימון ציבורי ואחריות ציבורית.

פרופ' בן עמי פיינגולד: הבעיה העקרונית היא לקיים את גנזים כמכון שהוא ארכיון מספר אחד בארץ - אני אישית מצאתי שם חומרים בעלי ערך אדיר - כדי שיוכל לפעול במקום שבו הוא נמצא, בבית הסופר בתל-אביב.

פרופ' בן עמי פיינגולד: כל ניסיון להעברה זמנית של המכון לירושלים קובר את המכון.

פרופ' בן עמי פיינגולד: יש היום מאפיה שלימה שגונבת מסמכים ומוכרת אותם במאות דולרים.

פרופ' בן עמי פיינגולד: בשוק הפשפשים של יפו אתה קונה ב-100 דולר מכתב בחתימת צ'רניחובסקי.

יעקב ליצמן: האם המכתב שנמכר בשוק הפשפשים מקורו היה בגנזים?

פרופ' בן-עמי פיינגולד: לא בגנזים, אבל במוסד אחר שהוא בעל ערך ציבורי והוא ממוסד.

פרופ' בן-עמי פיינגולד: השאלה היא לא במובן הפלילי אם מכתב מסוים נגנב או לא.

פרופ' בן-עמי פיינגולד: יש את תיאטרון "אוהל" שהיה בביתה של אלמנתו של ביאליק והחליטו להעביר אותו ממקום למקום.

פרופ' בן-עמי פיינגולד: עכשיו הוא תקוע באיזה שהוא מחסן בבית אריאלה.

ד"ר משה מוסק: הוא נמצא עכשיו במצב הרבה יותר טוב.

שלי יחימוביץ': מה הבעיה כרגע?

פרופ' בן-עמי פיינגולד: הבעיה היא התפעול והתקצוב השוטף של המוסד.

פרופ' בן-עמי פיינגולד: אתה לא מתקצב סתם עניין, אתה מתקצב את מכון גנזים.

יעקב ליצמן: האם מכון גנזים הוא חלק מגנזך המדינה?

פרופ' בן-עמי פיינגולד: יש בלונדון ארכיון לתיאטרון ואת British Library.

פרופ' בן-עמי פיינגולד: מדובר בשני מוסדות שונים שממומנים מבחינה ציבורית.

פרופ' בן-עמי פיינגולד: כל האנשים שתרמו את העזבונות של קרוביהם לגנזים מבקשים שיתנו להם את החומר שלהם כי הם נתנו אותו למכון במיקום המסוים שלו.

ד"ר יהושע פרוינדליך: אין שום קשר בין גנזים לגנזך המדינה.

ד"ר יהושע פרוינדליך: גנזים הוא ארכיון ציבורי שיש פיקוח על מה שקורה בו.

ד"ר יהושע פרוינדליך: ארכיון הגנזים הוא אחד הארכיונים החשובים ביותר בארץ.

ד"ר יהושע פרוינדליך: תפקידו של גנזך המדינה הוא לשמור על החומר ולתת שירות לקהל.

ד"ר יהושע פרוינדליך: יש מצב קשה במכון גנזים.

ד"ר יהושע פרוינדליך: אני לא רוצה להיכנס לנושא הזה.

ד"ר יהושע פרוינדליך: יש הצעה קונקרטית להעביר את המקום מבית הסופר לרמת גן.

ד"ר יהושע פרוינדליך: היא מקובלת על ארכיון גנזים.

ד"ר יהושע פרוינדליך: יש שאלה מה עושים עם החומר בתקופת הביניים.

ד"ר יהושע פרוינדליך: דעתי מאוד לא נוחה מהמצב שקיים כרגע בבניין של גנזים.

ד"ר יהושע פרוינדליך: הבניין פרוץ, אין מערכת של כיבוי אש, אין מערכת שמירה, החומר נמצא בסכנה.

ד"ר יהושע פרוינדליך: יש לנו הצעה להעביר את הארכיון לתקופת ביניים לשמירה.

ד"ר יהושע פרוינדליך: בעזרת הוועדה קיבלנו מקום בערד.

ד"ר יהושע פרוינדליך: המקום שלנו בדוק, המקום שלנו מסודר.

סטס מיסז'ניקוב: האם המקום בערד נגיש לכל הציבור?

ד"ר יהושע פרוינדליך: הכוונה הייתה להעביר אותו לירושלים.

ד"ר יהושע פרוינדליך: קיבלנו מקום בערד שישחרר חלק מהמקום בירושלים.

ד"ר יהושע פרוינדליך: המקום מאובטח, בטוח.

ד"ר יהושע פרוינדליך: אנחנו מוכנים לקבל את החומר הזה לתקופה של שנה, שנתיים, כל עוד יהיה צורך לעבור למקום החדש.

ד"ר יהושע פרוינדליך: אין לנו שום כוונה להשתלט על החומר, אין שום כוונה לרכוש את החומר.

ד"ר יהושע פרוינדליך: מעולם לא קרה שחומרים שלנו הסתובבו בשוק הפשפשים.

ד"ר יהושע פרוינדליך: אני מוחה על העניין הזה.

ד"ר יהושע פרוינדליך: צריך לעשות את העברה התקציבית, להמשיך הלאה עם העברת ארכיון גנזים לרמת גן.

ד"ר יהושע פרוינדליך: המקום טוב, הוא קרוב למרכזי התרבות בתל אביב.

ד"ר יהושע פרוינדליך: זה יהיה הפתרון.

חדוה רוכל: אנחנו נאבקים זמן ארוך למצוא מקום חלופי, אבל כמו שהדברים תוארו כאן זה רחוק מהמציאות.

חדוה רוכל: 3 קומות בבניין ממוגנות.

חדוה רוכל: כל הבעיה היא שצריך למגן עוד חלק.

חדוה רוכל: ביקשנו מוועדת התמיכות לאפשר לנו סכום מסוים כדי למגן את כל הבניין.

יעקב ליצמן: איזו ועדת תמיכות?

חדוה רוכל: של משרד התרבות.

חדוה רוכל: דרשנו סכום די קטן כדי לא להעביר את הארכיון פעמיים.

חדוה רוכל: אני לא מבינה למה למגן את המכון פעמיים.

חדוה רוכל: המכון יכול להישאר עד למעבר למקום ראוי בבית הסופר, לא להעביר אותו למקום אחר.

חדוה רוכל: בארכיון יש 730 ארכיונים של סופרים, יש 4 מיליון יחידות מידע של קטעי עיתונות על סופרים.

חדוה רוכל: אנחנו תיעדנו את כל החומר על סופרים, את כל כתבי היד של סופרים ב250 השנים האחרונות.

חדוה רוכל: יש לנו כתבי יד של יל"ג, של מנדל'ה, של שלום עליכם.

חדוה רוכל: אין שם של סופר שאין לנו משהו עליו.

חדוה רוכל: זה מכון ייחודי מהבחינה הזאת שרק אצלנו מצוי חומר, לא בשום מקום אחר.

שלי יחימוביץ': למה לא מועברים לכם כספים מתחילת השנה?

חדוה רוכל: אין לי מושג.

חדוה רוכל: אנחנו לא יודעים למה לא העבירו לנו את תקציב 2007.

חדוה רוכל: אנחנו עמותה שפעלה היטב.

חדוה רוכל: בהפתעה גמורה בחודש מארס הודיעו לנו שלא מעבירים לנו כספים.

חדוה רוכל: לשאלה הזאת אני צריכה תשובה.

חדוה רוכל: לא ברור לי למה במשך 4 שנים, מאז שחתמנו על חוזה עם רמת-גן, רמת-גן לא קיבלה את הכספים כדי להתחיל את העבודה.

שלי יחימוביץ': מה מבחינת

שלי יחימוביץ': כם צריך להתרחש?

חדוה רוכל: צריך להעביר לנו את הכספים ואת המשכורות.

חדוה רוכל: עכשיו העבירו לנו משכורת של חודשיים.

יעקב ליצמן: מה התקציב שקיבלת ב2006?

חדוה רוכל: ב2006 ניתנו לנו 800 אלף שקל.

סטס מיסז'ניקוב: אומרים לי פה שאתמול הועברו לכם לחודשיים נוספים.

חדוה רוכל: נכון.

חדוה רוכל: התקציב המינימאלי שלנו הוא מיליון 300 אלף שקל.

חדוה רוכל: ב2006 קיבלנו רק 800 אלף שקל.

חדוה רוכל: זה לא מכסה את ההוצאות.

יעקב ליצמן: מה הסיבה שלא העבירו לכם?

יעקב ליצמן: מה כתוב במכתב שמפרט למה לא קיבלתם תמיכה?

חדוה רוכל: אין לנו שום מכתב.

בטי דן: העברנו היום 151 אלף שקל עבור שכר של חודשיים.

בטי דן: בפרוטוקול, שאישר את מתן המקדמה, נרשם כך: "לאור דוח הביקורת של החשב הכללי, שבו התברר כי העמותה מקבלת סיוע של 100% מהיקף הפעילות, הגיע מינהל התרבות וועדת התמיכות למסקנה שלא ניתן לאשר תמיכה בשלב זה בעמותה, ושהחומר הארכיוני חייב לעבור לאחריות גנז המדינה.

בטי דן: מנהל מינהל התרבות, מיכה יינון, הגיע להבנות עם גנז המדינה שאכן החומר הארכיוני העובר לאחריותו של גנז המדינה, בהתאם לחוק הארכיונים הציבוריים".

בטי דן: ב2003 הוקמה עמותת גנזים בעקבות משבר שחל באגודת הסופרים.

בטי דן: היו סכסוכים בתוך אגודת הסופרים.

בטי דן: מדובר בסכסוכים שהם לא מהיום.

בטי דן: מינהל התרבות יזם הקמה של עמותה.

בטי דן: אנחנו ביקשנו אישור מיוחד מרשם העמותות במשרד המשפטים.

בטי דן: אחד הקריטריונים שלו זה שצריך שנתיים ותק.

בטי דן: אנחנו באנו על מנת להקל בהעברת התמיכות.

בטי דן: מ2003 ההתנהלות של העמותה היא התנהלות לא תקינה, העמותה לא מתנהלת בצורה יעילה.

בטי דן: התמיכה שלנו היא 100%.

בטי דן: העמותה עצמה לא מגייסת כספים.

בטי דן: היוזמה להעברת הארכיון לרמת גן הייתה יוזמה של המנכ"לית.

בטי דן: היא מצאה את התורם.

בטי דן: היום היא מתנגדת למעבר.

חדוה רוכל: הפרוגרמה עוותה.

יעקב ליצמן: תסבירי לוועדה למה העברת את הכסף דווקא כאשר שלי יחימוביץ הגישה בקשה לדיון.

יעקב ליצמן: ברור לך שהכסף שהועבר היום זה רק בגלל הדיון, לא בגלל שום סיבה אחרת.

יעקב ליצמן: האם ה151 אלף שקל שהעברתם היום מסמל שכאילו זה מגיע ולכן התחלתם לתת את מארס ואפריל, או שאת אומרת שרק בגלל שלי יחימוביץ נתנו כמה שקלים כדי לפתור את הבעיה?

יעקב ליצמן: מחר או מחרתיים יצטרכו שלי יחימוביץ ורובי ריבלין להגיש עוד בקשה לדיון כדי שתשלמו עוד חודשיים.

בטי דן: אם הייתי יושבת בכיסא שלך הייתי שואלת את אותה שאלה.

בטי דן: ועדת התמיכות אישרה את העברת המקדמה ב15 במאי.

בטי דן: כשחדוה שאלה אותי אם אני יודעת על קיום הישיבה אמרתי לה שאני לא יודעת.

בטי דן: רק אתמול הוזמנו לישיבה הזאת.

בטי דן: רואה חשבון, אליעזר קלוש, דיווח על ליקויים בהתנהלות העמותה.

בטי דן: הוא המליץ לא להעביר מקדמה.

בטי דן: ועדת התמיכות מחליטה לשלם את המקדמה, ובלבד שהסכום יועבר אך ורק לתשלום שכר עם סדר עדיפות לעובדים ברמות השכר הנמוכות.

בטי דן: אמרתי לחדוה שניתן לה 3 חודשים בשכר הנמוך, וחודשיים לה ולמנהל.

יעקב ליצמן: מה יהיה במאי ויוני?

בטי דן: "לאור תחילת העברת הארכיון לאחריות הגנז, ועדת התמיכות מודיעה כי התיק לא יאושר מעבר לאישור המקדמה כאמור לעיל, עד להשלמת ההליך המפורט בסעיף 3".

בטי דן: אנחנו מקיימים מגעים ומו"מ עם גנזים ועמותת הסופרים על מנת לבצע את העברה באופן מוסכם.

יעקב ליצמן: האם כל העובדים ייקלטו בגנזך?

בטי דן: בגנזך בירושלים.

בטי דן: גנזך המדינה דיבר עם חדוה רוכל כדי שתנהל את הארכיון הזה במשרדי גנז המדינה.

בטי דן: מדובר ב4 עובדים בחצאי משרות, ברבעים של משרות.

בטי דן: מדובר על אנשים מאוד מבוגרים בני 75 ומעלה.

בטי דן: אנחנו החלטנו שאגודת הסופרים, בשיתוף עם עמותת גנזים, תעביר למינהל התרבות תוך 30 יום שתי חלופות לפתרון המשבר בגנזים.

יעקב ליצמן: אתם חונקים את אגודת הסופרים.

בטי דן: אנחנו לא יכולים להעביר מעבר ל20%.

בטי דן: חלופה אחת מדברת על הישארות קצרת טווח בתל-אביב ומעבר לרמת גן.

בטי דן: החלופה השניה זה שיפוץ מקיף בתל-אביב על מנת שיהפוך למשכן הקבע של הארכיון.

בטי דן: סיכמנו ששתי החלופות האלו ייעשו בשיתוף עם גנז המדינה או באישורו.

סטס מיסז'ניקוב: תוך חודש תציגו לוועדה את התיאום שביניכם ובין המכון.

סטס מיסז'ניקוב: תציגו לנו את החלופה המועדפת על כולכם.

סטס מיסז'ניקוב: עד אז אנחנו מבקשים לפתור את הבעיה של הכספים השוטפים שמגיעים למכון, כפי שגם פתרתם את הבעיה של השכר העכשווי.

סטס מיסז'ניקוב: אל תמשכו את זה עד לישיבה הבאה, תפתרו את זה באופן שוטף.